google/wiki40b huggingface dataset:
554 Περάγα

Φυσικά χαρακτηριστικά

Οι διαστάσεις της Περάγας εκτιμώνται σε 118 επί 100 περίπου χιλιόμετρα (από επιπροσθήσεις) ή 95,9 χιλιόμετρα (από δεδομένα του IRAS). O φασματικός τύπος της είναι Ch, ενώ το άλβεδό της είναι 0,050. Η Περάγα περιστρέφεται γύρω από τον εαυτό της μία φορά κάθε 13 ώρες και 38 λεπτά.
Γεώργιος Β΄ του Άνχαλτ-Ντεσάου

Βιογραφία

Ήταν ο τρίτος γιος του Γεωργίου Α΄ πρίγκιπα του Άνχαλτ-Ντεσάου και της Άννας, κόρης του Αλβέρτου Η΄ κόμη του Λίννταου-Ρουπίν.
Διαδέχθηκε το 1474 τον πατέρα του μαζί με τα αδέλφια του Ερνέστο Α΄, Σιγισμούνδο Γ΄ και Ροδόλφο Δ΄, επειδή ο νόμος του Οίκου των Ασκάνια δεν επέτρεπε τη διαίρεση του πριγκιπάτου. Το 1480 έγινε πιστωτής με αντάλλαγμα την επικυριαρχία των Κρόσεν, Κότμποθς και Πάιτς του οφειλέτη ως το 1508.
Το 1487 απεβίωσε ο Σιγισμούνδος Γ΄ άγαμος και το 1509 ο Γεώργιος Β΄ σε ηλικία 55 άτεκνος, έτσι έμειναν ο Ερνέστος Α΄ και ο Ροδόλφος Δ΄ μόνοι πρίγκιπες του Άνχαλτ-Ντεσάου.

Οικογένεια

Νυμφεύτηκε το 1478 την Αγνή, κόρη του Μπάρνιμ Η΄ δούκα της Πομερανίας· δεν απέκτησαν απογόνους.
Μαγνητοϋδροδυναμική

Μαγνητοϋδροδυναμική (συντομογραφικά ΜΥΔ) ονομάζεται ο επιστημονικός κλάδος που μελετά τη δυναμική των ηλεκτρικά αγώγιμων ρευστών. Παραδείγματα τέτοιων ρευστών είναι τα λιωμένα μέταλλα, το πλάσμα και το αλατόνερο (στο οποίο τα ιόντα χλωρίου και νατρίου είναι οι φορείς του ηλεκτρισμού). Ο κλάδος της ΜΥΔ αρχικά αναπτύχθηκε από τον Σουηδό Χάνες Αλφβέν, στον οποίο απονεμήθηκε το Βραβείο Νόμπελ Φυσικής του 1970.
Η βασική ιδέα της μαγνητοϋδροδυναμικής έγκειται στο ότι είναι δυνατό να δημιουργηθεί ρεύμα σε ένα αγώγιμο υγρό, όταν αυτό βρεθεί υπό την επίδραση εξωτερικών μαγητικών πεδίων. Τα ηλεκτρικά ρεύματα που δημιουργούνται στο ρευστό δημιουργούν δυνάμεις εξ επαγωγής, λόγω της ροής του ρευστού και κατά συνέπεια μπορούν να μεταβάλλουν το συνολικό μαγνητικό πεδίο.
Το σύνολο των εξισώσεων που περιγράφουν τη ΜΥΔ είναι ένας συνδυασμός των εξισώσεων Νάβιερ-Στόουκς της δυναμικής των ρευστών μαζί με τις εξισώσεις Μάξουελ του ηλεκτρομαγνητισμού. Αυτές οι εξισώσεις πρέπει να επιλυθούν ταυτόχρονα, είτε αναλυτικά είτε αριθμητικά, ώστε να υπάρξει περιγραφή των φαινομένων της ΜΥΔ.
Οι αρχές της ΜΥΔ έχουν εφαρμογές στη γεωλογία, για τη μελέτη του πυρήνα της Γης, στην αστροφυσική, όπου μελετώνται μεταξύ άλλων αστέρες, νεφελώματα και σχετικιστικοί πίδακες, καθώς και στη μηχανική, όπου μελετώνται μεταξύ άλλων η σταθεροποίηση και ο περιορισμός του πλάσματος, η ψύξη πυρηνικών αντιδραστήρων με υγρό μέταλλο και η χύτευση μετάλλων με ηλεκτρομαγνητικά μέσα.
Αλβέρτος του Νασσάου-Βάιλμπουργκ

Βιογραφία

Γεννήθηκε στο Βάιλμπουργκ και ήταν γιος του Φιλίππου Γ΄ κόμη του Νασσάου-Βάιλμπουργκ και της Άννας του Μάνσφελντ.
Frankfurter Allgemeine Zeitung

Η Frankfurter Allgemeine Zeitung (FAZ) είναι μία από τις σημαντικότερες καθημερινές εφημερίδες της Γερμανίας, και ιδρύθηκε το 1949. Κυκλοφορεί καθημερινά στην Φρανκφούρτη. Η έκδοση της Κυριακής είναι η Frankfurter Allgemeine Sonntagszeitung. Η FAZ έχει κυκλοφορία πάνω από 380.000 φύλλα.
Η εκδοτική πολιτική της δεν καθορίζεται από έναν συντάκτη, αλλά συνεταιριστικά από πέντε συντάκτες. Έχει ένα καθημερινό αναγνωστικό κοινό άνω του ενός εκατομμυρίου και είναι η γερμανική εφημερίδα με την ευρύτερη κυκλοφορία στο εξωτερικό, καθώς οι συντάκτες της υποστηρίζουν ότι παραδίδεται σε 148 χώρες κάθε ημέρα. Συγκρίνεται με την Süddeutsche Zeitung.
Η ψηφιακή της έκδοση είναι η δημοφιλέστερη εφημερίδα στα γερμανικά στο Διαδίκτυο.
Νοεμί Λενουάρ

Παιδική ηλικία και κατάρτιση

Η Νοεμί Λενουάρ γεννήθηκε στην οικογένεια ενός πατέρα με καταγωγή από τη μητροπολιτική Γαλλία και μητέρας κατοίκου της (νήσου) Ρεϋνίον-Μαδαγασκάρης. Η μητέρα της έφθασε στη Γαλλία όταν ήταν 16 ετών. Ξεκίνησε τις σπουδές της στο γυμνάσιο Ζυλιέτ Αντάμ στο Ζιφ-συρ-Υβέτ, συνέχισε στο λύκειο Ανρί Πουανκαρέ στο Παλαισώ.

Καριέρα ως μοντέλο

Η Νοεμί ανακαλύπτεται από ένα πρώην μοντέλο τον Σεπτέμβριο του 1998, καθώς αγόραζε γραμματόσημα σε ένα ταχυδρομείο κοντά στο σπίτι της. Έτσι μετακόμισε στις Ηνωμένες Πολιτείες, όπου απασχολήθηκε από το γραφείο Φορντ στη Νέα Υόρκη, επιδιώκοντας μια καριέρα στις Ηνωμένες Πολιτείες. 
Η επιτυχία της είναι άμεση: ποζάρει για πολλούς φημισμένους φωτογράφους (όπως ο Μάριο Τεστίνο και ο Πέτερ Λίντμπεργκ) και εμφανίζεται πολύ γρήγορα στα εξώφυλλα των γαλλικών ή αμερικανικών εκδόσεων των περιοδικών Vogue, Elle, Marie Claire και Sports Illustrated. 
Εμφανίζεται επίσης στις διαφημιστικές καμπάνιες των εταιρειών Ralph Lauren, Gap, Victoria's Secret και Gucci. Το 2000, υπέγραψε συμβόλαιο με την L'Oréal και ανέβηκε στα σκαλιά του Φεστιβάλ των Καννών το 2001. 
Συνεργάστηκε με την Marks & Spencer για αρκετά χρόνια. Συμμετείχε επίσης στις πασαρέλες της Victoria's Secret το 2007 και το 2008. Η Νοεμί εκπροσωπείται διεθνώς από την Elite Model Management. Το συμβόλαιο της με την Marks & Spencer έληξε στα τέλη του 2009. 
Το Μάρτιο του 2013 ήταν πρεσβευτής του 21ου διεθνούς φεστιβάλ των νέων σχεδιαστών μόδας στο Ντινάρ . 
Το φθινόπωρο του 2013 συμμετείχε στην τέταρτη σεζόν του ριάλιτι Danse avec les étoiles (η γαλλική εκδοχή του Dancing with the stars) του τηλεοπτικού καναλιού TF1, στο πλευρό του χορευτή Κριστιάν Μιλέτ. Η Νοεμί βγήκε δέκατη.

Καριέρα ως ηθοποιός

Η Νοεμί Λενουάρ έπαιξε ένα μικρό ρόλο στην ταινία Αστερίξ και Οβελίξ: Αποστολή Κλεοπάτρα το 2002.  
Το 2003, έπαιξε στη ταινία Coup d'éclat, μια αμερικανική ταινία με πρωταγωνιστές τους Πιρς Μπρόσναν και Σάλμα Χάγιεκ. 
Το 2006 εμφανίστηκε στη ταινία Κατά Λάθος...εραστής του Φρανσίς Βεμπέρ . Το 2007, παίζει στο σίκουελ της ταινίας Gomez & Tavarès, με τίτλο Gomez VS Tavarès  
Επίσης, το 2007, συμμετέχει στην ταινία Αλεξίσφαιροι Ντετέκτιβ 3 με τους Τζάκι Τσαν και Κρις Τάκερ.

Προσωπική ζωή

Την άνοιξη του 2004, γνωρίστηκε με τον Κλοντ Μακελελέ, παίκτη της Τσέλσι εκείνη την εποχή. Ο γιος τους Κελιάν γεννήθηκε το 24 Ιανουαρίου 2005. Το ζευγάρι χώρισε το 2008. 
Τον Μάιο του 2015, κατά τη διάρκεια του 68ου Φεστιβάλ Κινηματογράφου των Καννών, επισημοποίησε το γεγονός ότι ξαναείναι έγκυος. Γέννησε κορίτσι, την Τόσκα .

Φιλανθρωπία

Εκτός από τις επαγγελματικές της δραστηριότητες, η Νοεμί Λενουάρ είναι πρεσβευτής μιας γαλλικής ομοσπονδίας για τους οδηγούς τυφλών ατόμων εδώ και πολλά χρόνια .
Δυτική Επαρχία (Ζάμπια)

Γεωγραφία

Η Δυτική Επαρχία είναι η δυτικότερη επαρχία της Ζάμπιας, εξ ου και το όνομα. Καλύπτει όλη την δυτική πλευρά της χώρας. Συνορεύει στα βόρεια με τη Βορειοδυτική Επαρχία, στα βορειοανατολικά με την Κεντρική Επαρχία, στα νοτιοανατολικά με τη Νότια Επαρχία, στα δυτικά με την Ανγκόλα και στα νοτιοδυτικά με τη Ναμίμπια.  
Έχει συνολική έκταση 126.386 km².

Δημογραφία

Σύμφωνα με την απογραφή του 2000, η Δυτική Επαρχία έχει 765.088 κατοίκους.
The Daily Sangram

Η Daily Sangram, επίσης γνωστή ως Dainik Sangram (βεγγαλικά:দৈনিক সংগ্রাম, Doinik Shônggram, μετάφραση: "Καθημερινή Πάλη") είναι Βεγγαλική ημερήσια εφημερίδα που εκδίδεται από τη Ντάκα του Μπαγκλαντές. Ο εκδότης είναι ο Αμπούλ Ασάντ, ο οποίος είναι επίσης συγγραφέας της δημοφιλής σειράς φαντασίας, της Σειράς Σαϊμούμ. Η εφημερίδα δημοσιεύει εγχώριες και διεθνείς ειδήσεις, καθώς και τις τοπικές και περιφερειακές προοπτικές. Παρέχει επίσης ειδήσεις για τη ψυχαγωγία, τις επιχειρήσεις, την επιστήμη, την τεχνολογία, τα αθλητικά, ταινίες, τα ταξίδια, την εργασία, την εκπαίδευση, την υγεία, το περιβάλλον, τα ανθρώπινα δικαιώματα και πολλά άλλα.
Γρηγόριος Γώγος

Βιογραφικά στοιχεία

Γεννήθηκε το 1824 στη Βατούσσα Λέσβου και μετά την ολοκλήρωση των εγκύκλιων σπουδών του, σπούδασε στη Θεολογική Σχολή της Χάλκης. Με την ολοκλήρωση των σπουδών του εκεί, μετακόμισε στο Στρασβούργο της Γαλλίας όπου και πραγματοποίησε τη μετεκπαίδευσή του. Ανέλαβε χρέη ιερέα σε διάφορες περιοχές, μεταξύ των οποίων η Κρήτη, η Βραΐλα της Ρουμανίας, η Αλεξάνδρεια στην Αίγυπτο και η Βουδαπέστη. Παράλληλα ασχολήθηκε με τη συγγραφή θεολογικών και φιλοσοφικών κειμένων, πολλά εκ των οποίων τυπώθηκαν στη Βραΐλα. Ένα από τα σημαντικότερα έργα του, το Μιχαήλ Τοσίτσας και Νικόλαος Στουρνάρας που τυπώθηκε το 1875, αποτελεί σημαντικό τεκμήριο καταγραφής ιστορικών γεγονότων. Το έργο αυτό αποτέλεσε ομιλία του Γώγου, στην ελληνική παροικία της Αιγύπτου. Πέθανε το 1898 στη Βουδαπέστη.
Εμμανουήλ Αντώνιος της Πορτογαλίας

Βιογραφία

Ήταν ο πρωτότοκος γιος τού Εμμανουήλ διαδόχου της Πορτογαλίας και της Αιμιλίας των Νασάου, κόρης τού Γουλιέλμου Α΄ πρίγκιπα της Οράγγης & κυβερνήτη τεσσάρων επαρχιών της Ολλανδικής Δημοκρατίας. 
Αρχικά ανατράφηκε από τη μητέρα του ως Καλβινιστής. Το 1612 ο πατέρας του τον έστειλε, μαζί με τον αδελφό του Γουλιέλμο-Λουδοβίκο, στον θείο τους Χριστόφορο των Αβίς στη Γαλλία, όπου έλαβαν Καθολική εκπαίδευση. Το 1613 ο θείος του Μαυρίκιος πρίγκιπας της Οράγγης & κυβερνήτης έξι επαρχιών της Ολλανδικής Δημοκρατίας τον έκανε λοχαγό, ένεκα τού εισοδήματος της θέσης και όχι με σκοπό να αναλάβει στρατιωτική διοίκηση.
Το διάστημα 1619-23 ήταν διοικητής τού πριγκιπάτου της Οράγγης, ως αντιπρόσωπος τού θείου του Μαυρκίου. Το πριγκιπάτο βρισκόταν στη νότιο Γαλλία, οι κάτοικοί του ήταν Καθολικοί και ο Εμμανουήλ-Αντώνιος παρακολουθούσε λειτουργίες της Καθολικής Εκκλησίας. Τις κρατικές υποθέσεις ανέλαβε ο υποδιοικητής Βάλκενμπουρκ. Ο Εμμανουήλ-Αντώνιος ζούσε πολυτελή ζωή, ξοδεύοντας περισσότερα από αυτά που διέθετε και έτσι ο θείος του τον ανακάλεσε το 1623. Συνέχισε να λαμβάνει τα 6000 γκίλντερς, ώσπου το 1625 ο επόμενος κυβερνήτης των επαρχιών της Ολλανδικής Δημοκρατίας Φρειδερίκος-Ερρίκος πρίγκιπας της Οράγγης έπαυσε την πληρωμή.
Soldi

Ιστορικό

Ερωτηθείς από το TV Sorrisi e Canzoni, ο Mahmood αποκάλυψε ότι άρχισε να γράφει το τραγούδι ενώ βρισκόταν με φίλους. Παρ 'όλα αυτά, χρειάστηκε πολύς χρόνος για να ολοκληρώσει το τραγούδι. Οι παραγωγοί Dardust και Charlie Charles συνεισέφεραν στον ήχο του, ανανεώνοντάς τον με σύγχρονα στοιχεία δανεισμένα από τραπ μουσική. 
Οι ήχοι του hip hop αναμειγνύονται επίσης με αραβικές επιρροές.
Η δομή του τραγουδιού δεν περιλαμβάνει ένα σωστό ρεφραίν. Σύμφωνα με τον Ιταλό παραγωγό και μουσικό Andrea Rodini, το άγκιστρο του τραγουδιού βασίζεται σε τρία διαφορετικά στοιχεία: την επανάληψη της λέξης "soldi" (χρήματα), του στίχου "come va" (τι συμβαίνει;), ο οποίος προφέρεται πολλαπλές συνεχόμενες φορές, και ο ήχος των χεριών που χειροκροτούν, που ο Rodini περιγράφει ως «κυβιστική» χορωδία.
Το "Soldi" είναι ένα αυτοβιογραφικό τραγούδι για την "μη συμβατική οικογένεια" του Mahmood. Οι στίχοι του εξερευνούν τη σχέση του Μαχμούντ με τον πατέρα του, ο οποίος εγκατέλειψε την οικογένειά του ενώ ήταν παιδί. Απεικονίζει έναν ψεύτικο, αντιφατικό και αναξιόπιστο πατέρα, του οποίου η κύρια προτεραιότητα είναι τα χρήματα αντί της δικής του οικογένειας. Ως εκ τούτου, το χρήμα αντιπροσωπεύεται ως μία από τις αιτίες για το τέλος μιας σχέσης πατέρα-γιου, σηματοδοτώντας μια ισχυρή απόκλιση από τα θέματα μουσικής παγίδευσης, που συνήθως απεικονίζουν τα χρήματα ως απώτερο στόχο της ζωής. Ο Mahmood εξήγησε ότι οι στίχοι του τραγουδιού "προκαλούν αναμνήσεις" και ότι "υπάρχει πολύ θυμός" σε αυτό. Οι στίχοι του αναπαράγουν μια σειρά διαφορετικών εικόνων, που συχνά χρησιμοποιούνται από τον Mahmood ως μεταφορές.
Το τραγούδι περιλαμβάνει επίσης μια φράση στην αραβική γλώσσα. Παρόλο που δεν μιλάει αραβικά, ο Μαχμούντ εξήγησε ότι θυμάται πως τον είχε ονομάσει ο Αιγύπτιος πατέρας του όταν ήταν παιδί και ότι επέλεξε να συμπεριλάβει αυτούς τους στίχους ως έναν τρόπο να τον επαναφέρει σε μια συγκεκριμένη χρονική στιγμή.

Μουσικό βίντεο

Το μουσικό βίντεο για το "Soldi" σκηνοθετήθηκε από τον Αττίλο Κουσάνι.
Ο Κουκούτσης κι ο Παπούτσης

Ο Κουκούτσης κι ο Παπούτσης (γαλλικά: Quick et Flupke) είναι σειρά κόμικς του Hergé, με πρωταγωνιστές δύο μικρά αγόρια από τις Βρυξέλλες. Δημοσιευόταν στο παιδικό περιοδικό Le Petit Vingtième μεταξύ 1930 και 1940, παράλληλα με τον πιο γνωστό τίτλο του Hergè, το Τεντέν. Πρόκειται για έναν από τους πρώτους αυτοαναφορικούς τίτλους της γαλλοβελγικής παράδοσης, καθώς ο Hergé συχνά σχεδίαζε τον εαυτό του να δέχεται φάρσες από τα δύο παιδιά. Στα ελληνικά, κάποιες από τις ιστορίες μεταφράστηκαν στη Διάπλαση των Παίδων.
Βίλλα της Τοσκάνης

Βιογραφία

Ήταν η τρίτη κόρη του Μπόζο μαργράβου της Τοσκάνης και της Βίλλας των Παλαιών Γουέλφων, κόρης του Ροδόλφου Α΄ βασιλιά της (Άνω) Βουργουνδίας.
Αχλάδα Φλώρινας

Ιστορία

Η Κρουσοράτη είναι παλαιός οικισμός με αναφορές ήδη από το 15ο αιώνα. Ο οικισμός αναφέρεται σε ένα Οθωμανικό φορολογικό κατάστιχο (τεφτέρι) του 1626-1627 με την ονομασία Κρουσοράντ και περιγράφεται ως οικισμός με εξηνταένα μη-μουσουλμανικά νοικοκυριά. Ο Ρώσος σλαβολόγος Βίκτορ Γκριγκόροβιτς κατέγραψε το 1845 το Κρουσοράντε (Крушораде) ως χωριό κατοικούμενο κυρίως από Βουλγάρους (σλαβόφωνους).
Tο 1894 στο χωριό λειτουργεί ελληνικό σχολείο. Έως τα τέλη του 19ου αιώνα, στην Κρουσοράτη επικρατεί το Ελληνικό στοιχείο. Λόγω της ολοένα και εντεινόμενης Βουλγαρικής ένοπλης απειλής, το 1903 οι πρόκριτοι της Κρουσοράτης μετέβησαν στο Μοναστήρι προκειμένου να αναφέρουν τις απειλές και την τρομοκρατία που δέχονταν από Βούλγαρους κομιτατζήδες, στον Έλληνα πρόξενο Σταμάτιο Κιουζέ Πεζά. Σύμφωνα με τις αναφορές τους, μικρά ένοπλα σώματα Βουλγάρων εισέβαλλαν καθημερινά στο χωριό και διανυκτέρευαν, υποχρεώνοντας τους Κρουσορατινούς να πληρώνουν 3 λίρες έκαστος, και απαγορεύοντάς τους να καλέσουν τις Οθωμανικές αρχές. Τελικά, στα μέσα του 1904, οι κάτοικοι της Κρουσοράτης, μετά από αφόρητες πιέσεις και βία, αναγκάστηκαν να δηλώσουν εξαρχικοί. Αυτό επιβεβαιώνει και ο Ντίμιταρ Μίσεφ στο «La Macédoine et sa Population Chrétienne», όπου καταλήγει ότι ο Χριστιανικός πληθυσμός του χωριού το 1905 αποτελούνταν από 760 εξαρχικούς.
Η πλωτή πολιτεία

Πλοκή

Το βιβλίο περιγράφει το ταξίδι του "Μεγάλου Ανατολικού", ενός γιγαντιαίων διαστάσεων για την εποχή υπερωκεάνιου, από το Λίβερπουλ της Αγγλίας στη Νέα Υόρκη των ΗΠΑ. Παράλληλα, εξελίσσονται διάφορα γεγονότα μεταξύ των συνεπιβατών. Ο Φαμπιάν Μακ Έλβιν, λοχαγός των Ινδιών και φίλος του αφηγητή, που ταξιδεύει και αυτός στον "Μεγάλο Ανατολικό", συναντά έπειτα από ένα παιχνίδι της μοίρας στο ίδιο πλοίο την παλιά του αγαπημένη, Έλεν Χότζις, που ο πατέρας της τους είχε χωρίσει, και τον σύζυγό της, Χάρι Ντρέικ. Η Έλεν έχει πέσει σε βαριά κατάθλιψη και δεν αναγνωρίζει τον Φαμπιάν. Ο Ντρέικ, γνωρίζοντας την παρουσία του αντιπάλου του στο πλοίο, τον προκαλεί σε μονομαχία, όπου τελικά, έπειτα από το χτύπημα ενός κεραυνού, πέφτει νεκρός. Έπειτα από πολλές κακουχίες και ακραία καιρικά φαινόμενα, ο "Μεγάλος Ανατολικός" φτάνει στην Αμερική, εκεί όπου δίνεται αίσιο τέλος: Ο Φαμπιάν ξανασμίγει με την Έλεν, ενώ ο αφηγητής, έπειτα από μία μικρή περιήγηση στον Νιαγάρα, επιστρέφει στην πατρίδα του, για να βρει ένα γράμμα από τον αγαπημένο του φίλο, Ντην Πίτφερτζ, στον οποίο κλείνεται το καυστικό πνεύμα κατά των μεγάλων τεχνολογικών επιτευγμάτων.

Χαρακτήρες

Αφηγητής: Σε όλο το μυθιστόρημα δεν αναφέρεται πουθενά το όνομα του αφηγητή, που εκ μέρους του ο Βερν περιγράφει τις ταξιδιωτικές εντυπώσεις που είχε ως ταξιδιώτης του "Μεγάλου Ανατολικού" Φαμπιάν Μακ Έλβιν: λοχαγός των Ινδιών, ερωτευμένος με την Έλεν Χότζις. Χάρι Ντρέικ: σύζυγος της Έλεν, και μεγάλος αντίπαλος του Φαμπιάν. Ντιν Πίτφερτζ': γιατρός, συνεπιβάτης στον "Μεγάλο Ανατολικό" 'Άρτσιμπαλντ Κόρσικαν: στρατιωτικός και φίλος του Φαμπιάν. Πλοίαρχος Άντερσον: ο πλοίαρχος του "Μεγάλου Ανατολικού"
Τόμι Ρεμενγκεσάου

Προφίλ

Γεννήθηκε στις 29 Φεβρουαρίου 1956. Το πλήρες όνομά του είναι Thomas Esang Remengesau, Jr. Πατέρας του ήταν ο δις προσωρινός Πρόεδρος της χώρας Τόμας Ρεμενγκεσάου (πρεσβύτερος). Σπούδασε στο Κρατικό Πανεπιστήμιο του Γκραντ Βάλι στο Μίσιγκαν των ΗΠΑ.
Ο Τόμι Ρεμενγκεσάου έγινε αντιπρόεδρος το 1992 και εξελέγη Πρόεδρος κερδίζοντας τις εκλογές του 2000 τον Πίτερ Σουγκιγιάμα, με 52% έναντι 46%.Λίγο πιο πριν είχε εκλεγεί στη Γερουσία ως το νεαρότερο μέλος στην ιστορία. Ανέλαβε καθήκοντα την 1η Ιανουαρίου του 2001. Εκλέχθηκε Πρόεδρος ξανά το 2004, κερδίζοντας τον Πόλικαρπ Μπαζίλιους με 66,5% έναντι 33,5%. Ως πρόεδρος, ο Ρεμενγκεσάου απέκτησε διεθνή φήμη με το να ηγηθεί εκστρατείας για την ευαισθητοποίηση αναφορικά με τις κλιματικές αλλαγές. Διάδοχός του στην προεδρία έγινε ο Τζόνσον Τοριμπιόνγκ.

Καταγγελίες

Tον Ιούλιο του 2009 απαγγέλθηκαν εναντίον του κατηγορίες για παράβαση του κώδικα δεοντολογίας του νησιωτικού κράτους (απόκρυψη συναλλαγών).

Επανεκλογές στην προεδρία

Στις  6 Νοεμβρίου του 2012 ο Ρεμενγκεσάου κέρδισε τις προεδρικές εκλογές, με ποσοστό 58% έναντι 42% για τον Τζόνσον Τοριμπιόνγκ, πρόεδρο την περίοδο 2009-13. Η ορκωμοσία του Ρεμενγκεσάου στη δεύτερη προεδρική του θητεία στην ιστορία του Παλάου έγινε στις 17 Ιανουαρίου 2013.
Ο Ρεμενγκεσάου επανεξελέγη πρόεδρος με ποσοστό 51% και τον Νοέμβριο του 2016 κερδίζοντας τον γαμπρό του, Σουρέιντζελ Γουίπς, τζούνιορ.
Κάρολος Αλβέρτος Γ΄ του Χόενλοε-Βάλντενμπουργκ-Σίλλινγκσφυρστ

Βιογραφία

Ήταν ο πρωτότοκος γιος τού Καρόλου-Αλβέρτου Β΄ πρίγκιπα τού Χόενλοε-Βάλντενμπουργκ-Σίλλινγκσφυρστ και της 2ης συζύγου του Γιούντιτ Ρεβίτσκυ βαρόνη ντε Ρεβίσνυε.
Όθων Α΄ της Βουργουνδίας

Κόμης της Βουργουνδίας και του Λουξεμβούργου

Με τον θάνατο της μητέρας του ο Φρειδερίκος Βαρβαρόσσα του παραχώρησε την Κομητεία της Βουργουνδίας και διορίστηκε στο ψηλό αξίωμα του Κόμη του Παλατινάτου. Ο Όθων Α΄ βρέθηκε ωστόσο σε σύγκρουση με πολλά στελέχη από τον Οίκο της Ιβρέας, ανάμεσα τους ο Εύδης Γ΄ της Βουργουνδίας και ο Μπέρτολτ Ε΄ του Τσέρινγκεν. Στην πορεία των διαπραγματεύσεων σκότωσε με τα χέρια του τον κόμη Αμαντέους του Μονμπελιάρ με τα χέρια του (1195) και εκτελέστηκαν ο Αλσατός κόμης Ουλρίκ του Φερέτ (1197) και ο αδελφός του επισκόπου του Στρασβούργου.
Ο υπέργηρος Ερρίκος Δ΄ του Λουξεμβούργου πέθανε χωρίς γιους (1196), ο Ερρίκος ΣΤ΄ της Αγίας Ρωμαϊκής Αυτοκρατορίας έκανε κατάσχεση στην κομητεία και την παραχώρησε στον τρίτο αδελφό του Όθων. Ο Θεοβάλδος Α΄ του Μπαρ που παντρεύτηκε την κόρη του Ερρίκου Δ΄ Ερμεσίντε διαπραγματεύτηκε την επόμενη χρονιά με τον Όθων την ενοποίηση του Λουξεμβούργου.
Οι σκληρές συγκρούσεις του Όθων Α΄ με τους αντιπάλους του έφεραν μεγάλα προβλήματα στους στενούς του συγγενείς από την οικογένεια των Χοενστάουφεν. Ο μικρότερος αδελφός του Φίλιππος της Σουηβίας εξελέγη Βασιλιάς της Γερμανίας (1198) αλλά ο αντίπαλος του Όθων Δ΄ της Αγίας Ρωμαϊκής Αυτοκρατορίας από τον Οίκο των Γουέλφων αμφισβήτησε την διαδοχή και εξελέγη βασιλιάς μόνος του (1200)
Ο Όθων Α΄ της Βουργουνδίας δολοφονήθηκε στην Μπεζανσόν (13 Ιανουαρίου 1200), ο θάνατος του έλυσε πολλά προβλήματα στα μέλη της οικογένειας του, η ταφή του έγινε στον Καθεδρικό ναό του Αγίου Στεφάνου στην περιοχή που βρισκόταν η Ακρόπολη της Μπεζανσόν.

Οικογένεια

Ο Όθων Α΄ της Βουργουνδίας παντρεύτηκε την Μαργαρίτα του Μπλουά κόρη του Θεοβάλδου Ε΄ του Μπλουά (1192). Με τον θάνατο του Όθων Α΄ ο αδελφός του Φίλιππος της Σουηβίας διετέλεσε αντιβασιλέας και κηδεμόνας για την μεγαλύτερη κόρη του Ιωάννα Α΄, κόμισσα της Βουργουνδίας. Με τον πρόωρο θάνατο της Ιωάννας (1205) την διαδέχθηκε η μικρότερη αδελφή της Βεατρίκη Β΄ της Βουργουνδίας, ο θείος της Φίλιππος την πάντρεψε με τον Όθων Α΄ της Μερανίας.
Φθειράπτερα

Μορφολογικά χαρακτηριστικά

Τα μορφολογικά χαρακτηριστικά μπορούν να διαφέρουν αρκετά στις διάφορες υποτάξεις. Σε τρεις υποτάξεις τα στοματικά μόρια είναι μασητικού τύπου, δαγκώνουν. Αλλά τα στοματικά μόρια μασητικού τύπου διαφέρουν εξαιρετικά στις διάφορες υποτάξεις. Μόνο στα Ανόπλουρα τα στοματικά μόρια είναι μυζητικού τύπου, τσιμπούν με ένα είδος προβοσκίδας. Το άνω χείλος καλύπτει τρία στιλέτα, που πιθανόν είναι διαμορφώσεις του κάτω χείλους του υποφάρυγγα και των κάτω γνάθων.
Τα μικρά είδη αποκτούν μήκος, ένα τρίτο του χιλιοστόμετρου, τα μεγάλα μέχρι ένδεκα χιλιοστόμετρα. Το σώμα είναι νωτιαιοκοιλιακά πεπιεσμένο, το χρώμα πολλές φορές μοιάζει με τα χρώματα του ξενιστή. Το κεφάλι δείχνει προς τα μπροστά. Οι κεραίες είναι κοντές και συνίστανται από τρία έως πέντε άρθρα. Οι σύνθετοι οφθαλμοί δεν είναι καλά αναπτυγμένοι ή λείπουν τελείως οι δε απλοί οφθαλμοί λείπουν πάντα. Ο προθώρακας και ο πτεροθώρακας είναι ενωμένοι (Εικ. 1, 2, 3) ή όχι (στα Ανόπλουρα, Εικ. 4). Η κοιλιά συνίσταται από επτά έως δέκα ουρομερή.
Τα φθειράπτερα είναι άπτερα. Κάθε πόδι έχει μονομερή ή διμερή ταρσό και τελειώνει κατά κανόνα με ένα ζεύγος νυχιών ή με μοναδικό μεγάλο κυρτό νύχι. Εάν ο ξενιστής είναι θηλαστικό, η καμπυλότητα του νυχιού ταιριάζει πολύ καλά στη διάμετρο των τριχών του ξενιστή, πιο εξειδικευμένα, των τριχών στην περιοχή του σώματος, όπου συναντάμε το είδος. Εάν ο ξενιστής είναι πουλί, το σώμα είναι πεπλατυσμένο έτσι, ώστε να χωράει ακριβώς μεταξύ των δύο φτερών. Και τα νύχια μπορούν να περικλείουν, ακριβώς τα τριχίδια των φτερών του ξενιστή στο τόπο του σώματος, όπου παρασιτεί το έντομο.

Γεωγραφική εξάπλωση

Ο χώρος διανομής κατά κάθε κανόνα καθρεφτίζει τη γεωγραφική εξάπλωση των ξενιστών, αλλά υπάρχουν και εξαιρέσεις. Γενικά σε όλους τους βιότοπους όπου υπάρχουν θερμόαιμα ζώα, υπάρχουν και φθειράπτερα.

Ταξινομικές παρατηρήσεις

Μέρος της εξωτερικής συστηματικής απεικονίζεται στο Πιν.1, μια πιθανή 'εσωτερική συστηματική δείχνει ο Πιν.2.
Κάρνταμ

Τιμή

Η αντηρίδα Κάρνταμ, στην Νήσο Λίβινγκστον στα Νότια Νησιά Σέτλαντ της Ανταρκτικής, και το χωριό Κάρνταμ στην επαρχία Ντόμπριτς ονομάζονται προς τιμήν του Κάρνταμ.
Περίοδος (αρχαίος αθλητισμός)

Η περίοδος στην αρχαία Ελλάδα ήταν το χρονικό διάστημα εντός του οποίου διοργανώνονταν οι μεγαλύτερες αθλητικές διοργανώσεις, αυτές των Ολυμπιακών αγώνων, των Ίσθμιων, των Πύθιων, και των Νέμεων. Οι αθλητές οι οποίοι κατόρθωναν να γίνουν νικητές σε όλες τις διοργανώσεις της περιόδου ονομάζονταν περιοδονίκες.

Περιγραφή

Σε ύστερη χρονική περίοδο, άρχισαν να λογίζονται και τα Ηραία, τα Άκτια, τα Σεβαστά και τα Καπιτώλια, και έτσι ο αθλητής που κατόρθωνε να γίνει νικητής κατά την εκτεταμένη περίοδο ονομάζονταν Περιοδονίκης Τέλειος. Εξαίρεση αποτελεί ο αυτοκράτορας Νέρωνας ο οποίος τον 1ο αιώνα μ.Χ. αυτοανακυρήχθηκε Παντονίκης.
Ελ Ζαμπάτο

Ο Ελ Ζαμπάτο (απόδοση στα ισπανικά "άγριος κάπρος") είναι φανταστικός χαρακτήρας, πρωταγωνιστής της ομώνυμης σειράς κόμικς η οποία πρωτοδημοσιεύθηκε από τον εκδοτικό οίκο "Bruguera" μεταξύ των ετών 1958 έως και 1966. Δημιουργός του ήταν ο σεναριογράφος Victor Mora, σε σχέδιο του Francisco Darnis.
Υπήρξαν αρκετές αναδημοσιεύσεις των ιστοριών του ήρωα σε διάφορες χώρες, μεταξύ των οποίων και η Ελλάδα (στα περιοδικά Δυναμικό Αγόρι και "Τρουένο"). Πλην του βασικού χαρακτήρα, στο κόμικς εμφανίζονται επίσης ο γιγαντόσωμος "Ταύρος", η αγαπημένη του Ζαμπάτο, ρωμαία "Κλώντια", ο μουσικός "Φειδίας" κ.α.
Το ιστορικό πλαίσιο δράσης του κόμικς εντοπίζεται στην Ιβηρική, κατά τα χρόνια της ρωμαϊκής κατάκτησης και εμπεριέχει αντιστασιακά μηνύματα.